《祈雨》
宋代·于石

六月不雨至七月，草木脆乾石欲裂。
方士画符如画鸦，呵叱风伯鞭雷车。
九天云垂海水立，骄阳化为雨三日。
万口竞夸方士灵，彼亦自谓吾符神。
谁知水旱皆天数，贪天之功天所恶。
吾心修德可弭灾，大抵雨从心上来。
桑林自责天乃雨，岂在区区用方士。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。